
Nógrád megye turisztikai tematikus térképe

Kulcsszavak: térkép; természet; fesztivál; vallás; irodalom
Tudományos munkámban Nógrád megye turisztikai adottságainak, az ott fellelhető attrakcióknak a bemutatását, majd ezek felhasználásával Nógrád megye turisztikai tematikus térképének megalkotását tűztem ki célul. A tematikus térképek segítségével elemzem Nógrád megye turizmusát. Választ keresek arra, hogy találhatók-e turisztikailag fontosabb csomópontok Nógrád megyében, rendelkeznek-e valamilyen mintázattal Nógrád megye turisztikai vonzerői és szolgáltatásai. Illetve találkozik-e a megyében a turisztikai kereslet a kínálattal.
Munkámat szakirodalmi kutatással kezdtem. Elsősorban szekunder kutatást végeztem, könyvekből, folyóiratokból, szórólapokból, prospektusokból gyűjtöttem információt a vizsgált területeimről. Nógrádiként lehetőségem volt személyesen ellátogatni sok településre, rendezvényre ahol számos új információval, fényképpel lettem gazdagabb. Dolgozatom első felében számba veszem a megyében található természeti értékeket, fesztiválokat, vallási és irodalmi emlékhelyeket. Az ezeket tárgyaló fejezetek elején rövid szakirodalmi áttekintés található, amit egy súlyozási táblázat követ. Ebben a különböző attrakciókat látogatottságuk, népszerűségük alapján súlyoztam. Ahol nem találtam erre vonatkozó adatokat, ott internetes találati eredményekre támaszkodtam. Végül a csoportosításnak megfelelően térképen ábrázoltam a természeti értéket, fesztiválokat, látványosságokat, emlékhelyeket. A statisztikai évkönyvek adatai a szálláshelyek fejezetnél elengedhetetlenek voltak. Az elkészült térképeket végül egymásra helyeztem, így kirajzolódott Nógrád megye turisztikai tematikus térképe. A térképen megjelenik a zöld-, a fesztivál-, a vallási-, az irodalmi emlékhelyekhez kötődő turizmus, valamint a jelentősebb szálláshelyek, Tourinform irodák. A megye ismertségének és imázsának meghatározása céljából egy online kérdőíves felmérést is végeztem. Kutatásom során 185 egyetemistát sikerült elérnem. A kérdőívet statisztikai módszerrel elemeztem, az eredményeket diagramokon ábrázoltam. A beérkezett válaszok segítségével megalkottam Nógrád megye mentális térképét, amely szemlélteti, hogy mely területei ismertek a megyének, illetve a hallgatók tudatában milyen kép él Nógrád megyéről. A dolgozat végén javaslatokat fogalmazok meg a megye turisztikai fejlesztésével kapcsolatban. Amelyből kiderül, hogy csak komplex fejlesztési koncepcióval lehet valós eredményeket elérni.



